SAD: s potražnjom za radnim mjestima raste i potreba za obučavanjem djelatnika
Tvrtka Goodwill Industries iz Virginije obučava polaznike tečaja za karijeru u bankarstvu kako bi im pomogla naći posao u kompetitivnom
Broj Amerikanaca koji ostaju bez posla je u porastu, kako kompanije otpuštaju sve više radnika zbog loše ekonomske situacije.S potražnjom za radnim mjestima raste i potreba za obučavanjem djelatnika. Chris Simkins izvještava o jednom uspješnom programu obuke, koji ljude priprema za karijeru u bankarskom sektoru. Polaznici tečaja za karijeru u bankarstvu pohađaju šestotjedni tečaj koji organizira tvrtka Goodwill Industries iz Arlingtona, u saveznoj državi Virginia. U ovoj učionici koja izgleda kao bankovna ustanova, oni dobivaju iskustva iz prve ruke kako bi dobili poslove bankovnih činovnika. Miriam Zainbar iz Pakistana, došla je u Sjedinjene Države prije dvije godine, i ima fakultetsku diplomu. "Trebalo mi je da malo usavršim znanja koja već imam.Kada sam došla na ovaj tečaj stekla sam dosta samopouzdanja i poboljšala svoje sposobnosti," kaže Miriam. Usprkos masovnim otpuštanjima u financijskom sektoru, analitičari kažu da banke još uvijek upošljavaju činovnike kako bi odgovorile na potrebe svojih klijenata. Jedan od njih kaže: "Mislim da je važno reći što očekujete na samom početku. Ako očekujete da ćete biti plaćeni 13 dolara po satu, a kažete da ste spremni raditi i za 10, samo da biste uspjeli dobiti razgovor za taj posao, od toga nemate nikakve koristi." Jedan od instruktora, David Amoroso kaže da, za razliku od ranijih godina, ove godine njegovi studenti moraju biti bolje pripremljeni kada počnu tražiti posao: "Moramo nastaviti raditi na prezentaciji, odnosno kako dobro proći na razgovoru za posao.Morate se dobro pripremiti, i zaista se pokušati prodati poslodavcima kako biste baš vi dobili posao." U posljednje četiri godine, Goodwill je obučio više od 200 ljudi za poslove u bankama, sa visokim postokom onih koji su uspjeli naći posao. Colleen Paletta dopredsjednica je odjela za obuku i zapošljavanje: "Trenutna ekonomska situacije čini naše usluge još važnijima. Sve više ljudi će i dalje tražiti posao, kao i obuku kako bi bolje uspjeli u današnjem kompetitivnom okružju." Usprkos činjenici da je ovih dana dosta teško naći posao, mnogi od ovih studenata vrlo su optimistični glede svojih sposobnosti. Amna Salih došla je u Sjedinjene Države iz Sudana prije skoro tri godine. Nakon što je prošla ovaj tečaj, uspjela je dobiti posao bankovne činovnice. Ona kaže: "Sada se osjećam samouvjereno u odnosima s klijentima, i znam što sve nudimo, te što je moja odgovornost, kako obavljati transakcije i slično. Dakle, dosta sam naučila." Predstavnici tvrtke Goodwill kažu da i u ovakvoj ekonomskoj situaciji održavaju jake veze sa poslodavcima koji od njih traže kvalificirane i dobro obučene radnike.